Yesu Bɔni Nihi Kaseli Peemi | Yesu Si Himi Ngɛ Zugba a Nɔ\nKANE NGƐ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigeria Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nNIHI NƐ A BA PEE YESU KEKLE KASELI\nBenɛ Yesu ya ye ligbi 40 ngɛ nga a nɔ se nɛ e yaa Galilea a, e kpale ya gu Yohane Nɔ Baptisilɔ ɔ ngɔ loko e ho. Benɛ Yohane na Yesu ɔ, e de nihi nɛ a ngɛ lejɛ ɔ ke: “Hyɛ, Mawu To Bi ɔ nɛ woɔ je ɔ he yayami ɔ kɛ yaa a, lɛ ji nɛ ɔ nɛ. Nɔmlɔ nɛ ɔ he nɛ i de ngɛ ke, ‘Nɔ ko ma ngɛ ye se, se e pe mi, ejakaa e ngɛ loko i ngɛ’ ɔ nɛ.” (Yohane 1:29, 30) E ngɛ mi kaa a fɔ Yohane loko a fɔ Yesu mohu lɛɛ, se Yohane le kaa benɛ a ngɔɛ e hɔ lolo po ɔ, Yesu ngɛ hiɔwe kaa mumi mi nɔmlɔ.\nMo kai kaa otsi bɔɔ nɛ be ɔ, Yesu ya Yohane ngɔ kaa e baptisi lɛ. Se jamɛ a be ɔ mi ɔ, Yohane nyɛ we nɛ e ma nɔ mi kɛ ha e kaseli ɔmɛ kaa Yesu ji Mesia a. Yohane de ke: Jinɛ ‘imi nitsɛ i li lɛ, se i kɛ nyu ba ngɛ nihi baptisie bɔ nɛ pee nɛ Israel ma a nɛ le lɛ.’​—Yohane 1:31.\nYohane de nihi nɛ a ngɛ lɛ tue bue ɔ nɔ́ nɛ ya nɔ benɛ e baptisi Yesu ɔ. E de mɛ ke: ‘I na mumi ɔ nɛ kple si kɛ je hiɔwe kaa lahuɛ ba ma e nɔ. Imi hu jinɛ i li lɛ, se Mawu, nɔ nɛ tsɔ mi ke ma ba baptisi nihi ngɛ nyu mi ɔ lɛ de mi ke, “Nɔ nɛ nɔ nɛ mumi ɔ ma ba ma a, lɛ ji nɔ nɛ maa ngɔ mumi klɔuklɔu ɔ kɛ baptisi nihi.” Nɔ́ nɛ ɔ ba mi jã pɛpɛɛpɛ nɛ i na, lɔ ɔ he nɛ i ngɛ odase yee ke Yesu ji Mawu Bi ɔ nɛ.’​—Yohane 1:32-34.\nE nɔ jena benɛ Yohane kɛ e kaseli ɔmɛ a kpɛti nihi enyɔ a hii si ɔ, Yesu ya e ngɔ ekohu. Yohane de mɛ ke: ‘Mawu To Bi ɔ ji nɛ ɔ nɛ!’ (Yohane 1:36) Nɔuu nɛ Yohane kaseli enyɔ ɔmɛ a nyɛɛ Yesu se. A kpɛti nɔ kake ji Andrea. E maa pee kaa Yohane nɛ́ e ngma nɔ́ nɛ ya nɔ nɛ ɔ lɛ piɛɛ Andrea he ɔ nɛ. Yohane nɛ ɔ, Yesu weku no ji lɛ, ejakaa e mami ji Salome, nɛ Salome nyɛmiyo ji Maria. Salome nɛ ɔ, e huno ji Zebedeo.\nBenɛ Yesu plɛ e he nɛ e na Andrea kɛ Yohane nɛ a ngɛ e se nyɛɛe ɔ, e bi mɛ ke: “Mɛni nyɛ ngɛ hlae?”\nA bi lɛ ke: “Tsɔɔlɔ, jije o hii?”\nYesu he nɔ ke: “Nyɛɛ ba nɛ nyɛ ba hyɛ.”​—Yohane 1:37-39.\nNɔ́ nɛ ɔ ya nɔ maa pee gbɔkuɛ ngmlɛ eywiɛ, nɛ Andrea kɛ Yohane a kɛ lɛ hi si kɛ ya si benɛ du bu. Andrea bua jɔ kaa e na Mesia a. Pee se nɛ e ya na e nyɛmi Simon nɛ a tsɛɛ lɛ hu ke Petro ɔ, e de lɛ ke: “Wa na Mesia a.” (Yohane 1:41) Andrea ngɔ Petro kɛ ya Yesu ngɔ. Níhi nɛ ya nɔ ngɛ lɔ ɔ se ɔ tsɔɔ kaa Yohane hu ngɔ e nyɛmi Yakobo kɛ ya Yesu ngɔ, se Yohane bɔɛ enɛ ɔ he amaniɛ ngɛ e womi ɔ mi.\nE nɔ jena a, Yesu na Filipo nɛ je Betsaida a. Betsaida ngɛ Galilea Wo ɔ yiti je ngɛ he nɛ Andrea kɛ Petro a je ɔ. Yesu de Filipo ke: ‘Ba nyɛɛ ye se.’​—Yohane 1:43.\nFilipo hu na Natanael nɛ a tsɛɛ lɛ hu ke Bartolomeo ɔ, nɛ e de lɛ ke: “Nɔmlɔ ɔ nɛ Mose ngma e he sane ngɛ mlaa womi ɔ mi, nɛ gbali ɔmɛ hu tu e he munyu ɔ, wa na lɛ. Lɛ ji Yosef bi Yesu nɛ je Nazaret ɔ.” Natanael he we yi, nɛ e de Filipo ke: “Anɛ nɔ́ kpakpa ko maa je Nazaret lo?”\nFilipo de lɛ ke: “Ba nɛ o ba hyɛ.” Benɛ Yesu na Natanael nɛ ma e ngɔ ɔ, e de ke, “Israel no ngmingmiingmi ji nɛ ɔ nɛ; sé ko be e he.”\nNatanael bi Yesu ke: “Jije o le mi ngɛ?”\nYesu de lɛ ke: “I na mo pi mwɔnɛ; i na mo ngɛ ngmɔkɔ tso ɔ sisi tɔɔ loko Filipo tsɛ mo.”\nNatanael nya kpɛ e he nɛ e de Yesu ke: “Tsɔɔlɔ, niinɛ, mo ji Mawu Bi ɔ! Mo ji Israel matsɛ ɔ nɛ.”\nYesu bi lɛ ke: “Akɛnɛ i de mo ke i na mo ngɛ ngmɔkɔ tso ɔ sisi ɔ, lɔ ɔ he nɛ o he ye ɔ? O maa na ní nguahi nɛ pe enɛ ɔ.” Kɛkɛ nɛ Yesu wo mɛ si ke: ‘I ngɛ nyɛ dee anɔkuale mi ke hiɔwe nya ma bli, nɛ nyɛ maa na Mawu bɔfo ɔmɛ nɛ a ngɛ kuɔe kɛ ngɛ imi, Nɔmlɔ Bi ɔ ye ngɔ bae, nɛ a ngɛ kpalee kɛ ngɛ yae.’​—Yohane 1:45-51.\nBe bɔɔ se ɔ, Yesu kɛ e kaseli ehe ɔmɛ a je Yordan Dɔgba a mi kɛ ho Galilea ya.\nMɛnɔmɛ nɛ a ba pee Yesu kaseli kekle?\nMɛni blɔ nɔ nɛ Petro kɛ Yakobo a gu kɛ le Yesu?\nMɛni lɛ ye bua Natanael nɛ e na kaa Yesu ji Mawu Bi ɔ?